Ketkä hankkeessa ovat mukana valmistelijoina?
Hanketta valmistellaan sisäministeriön johdolla ja hankkeen vastuuvalmistelijoina toimivat sisäministeriön virkamiehet. Hankeorganisaatioon kuuluu ohjausryhmä sekä asiantuntijatyöryhmä, jotka ovat poikkihallinnollisia. Ohjausryhmän puheenjohtajana toimii sisäministeriön kansliapäällikkö. Sisäministeriön yhteydessä toimiva rahapeliasioiden neuvottelukunta seuraa hankkeen etenemistä. Jäsenet työryhmään tullaan nimittämään erikseen erillisellä sisäministeriön nimittämispäätöksellä. Hankkeessa kuullaan laajasti myös muita asiantuntijoita, rahapelihaittoihin perehtyneitä asiantuntijoita sekä järjestöjen edustajia. Hankkeen yhteydessä tullaan järjestämään keskustelu- ja kuulemistilaisuuksia.
fi
Miksi hanke on asetettu?
Hankkeella toimeenpannaan pääministeri Sanna Marinin hallitusohjelmaan sisältyviä rahapelipolitiikkaa koskevia kirjauksia.

Hallitusohjelman mukaan rahapelihaittojen hillitsemiseksi rahapelipolitiikalla turvataan Veikkaus Oy:n kanavointikykyinen yksinoikeus ja Veikkaus Oy:n toimintaedellytykset nopeasti muuttuneessa toimintaympäristössä. Lisäksi hallitusohjelmassa todetaan, että rahapelihaittoja torjutaan tehokkaasti ja että rahapelipelaamista ohjataan lailliseen, vastuulliseen ja valvottuun pelitarjontaan.

Hallitusohjelman mukaan rahapelipolitiikan tavoitteiden varmistamiseksi hallitus toteuttaa hallituskauden alussa arpajaislain uudistuksen toisen vaiheen. Hallitusohjelmassa todetaan myös, että arpajaislain vastaiseen markkinointiin puututaan tehokkaasti ja että selvitetään keinoja rajoittaa pelaamista yksinoikeusjärjestelmän ulkopuolisten toimijoiden sivustoille.
fi
Miksi lisenssijärjestelmään siirtymistä ei selvitetä hankkeessa?
Hallitusohjelman lähtökohtana on yksinoikeusjärjestelmän säilyttäminen ja rahapelihaittojen tehokas torjuminen yksinoikeusjärjestelmässä. Asetetun hankkeen tavoitteena on selvittää, miten arpajaislainsäädäntöä voidaan kehittää rahapelihaittojen ehkäisyn edelleen tehostamiseksi.
fi
Mikä on Veikkaus Oy:n rooli valmistelussa?
Veikkaus Oy:n edustaja kutsutaan asiantuntijaksi hankkeen työryhmään. Tämä on katsottu välttämättömäksi, sillä hankkeen asiakokonaisuudet edellyttävät yhtiön asiantuntemuksen käyttämistä hankkeen selvitystyössä.
fi
Milloin lakimuutokset tulevat voimaan?
Hankkeessa on tarkoitus laatia mietintö, joka voidaan kirjoittaa hallituksen esityksen muotoon niiltä osin kuin on kyse lainsäädännön muutoksia koskevista ehdotuksista. Mahdollisten lainmuutosten tarkempi sisältö tai voimaantuloajankohta ei siis ole vielä tiedossa. Tämänhetkisen arvion mukaan hallituksen esitys arpajaislain muuttamisesta voitaisiin antaa eduskunnalle aikaisintaan kevätistuntokaudella 2021.
fi
Milloin työryhmän jäsenet nimitetään?
Sisäministeriö on 31.1.2020 lähettänyt pyynnön nimetä jäsenet hankkeen työryhmään 14.2.2020 mennessä. Työryhmä pyritään asettamaan mahdollisimman pian vastausten saavuttua sisäministeriöön.
fi
Mitkä ovat hankkeessa selvitettävät asiakokonaisuudet?
Hankkeessa selvitetään seuraavia asiakokonaisuuksia:

- pakollisen tunnistautuneen pelaamisen laajentaminen hajasijoitetusta raha-automaattipelaamisesta muuhun rahapelaamiseen muun ohella pelaajan itselleen asettaman pelikiellon mahdollistamiseksi; - raha-automaattien sijoittelua ja rahapelien myyntipisteiden sijoittumista koskeva sääntely; - rahapelien markkinointia ja arpajaislain vastaista markkinointia koskeva sääntely; - peli- ja pelaajadatan kerääminen ja hyödyntäminen rahapelihaittojen seurannassa, ehkäisyssä ja tutkimuksessa sekä Veikkaus Oy:n vastuullisen asiakkuuden mallin mahdollistamiseksi; - pelikasinon määräaikaisen pelikiellon laajentaminen toistaiseksi voimassa olevaksi; - maksuliikenteelle asetettavien estojen käyttöönottamisen selvittäminen yksinoikeusjärjestelmän ulkopuolelle suuntautuvan pelaamisen rajoittamiseksi - Veikkaus Oy:n liiketoiminnan mahdollinen kehittäminen yritysten väliseen liiketoimintaan; - peliserverin sijaintiin liittyvät kysymykset;  - kansainvälisten yhteispoolipelien edellyttämät muutokset totopelaamisessa ja - vedonlyöntipelien uudistukseen liittyvät muutostarpeet. Hankkeessa voidaan tarvittaessa käsitellä myös muita hankkeen tavoitteiden mukaisia asiakokonaisuuksia.
fi
Mitä hankkeessa on tarkoitus tehdä?
Hankkeen tehtävänä on valmistella mietintö arpajaislain ja tarvittavan muun lainsäädännön kehittämiseksi rahapelihaittojen ehkäisemisen ja vähentämisen tehostamiseksi. Hankepäätöksessä on tarkemmin yksilöity ne asiakokonaisuudet, esimerkiksi tunnistautuneen pelaamisen laajentaminen kaikkeen rahapelaamiseen, joiden osalta selvitetään lakimuutostarpeet. Hankkeen tavoitteena on lisäksi selvittää hankepäätöksessä tarkemmin yksilöityjä lainsäädännöllisiä keinoja, joilla voitaisiin tukea Veikkaus Oy:n toimintaedellytyksiä yksinoikeusjärjestelmän vahvistamiseksi.

Mietintö voidaan kirjoittaa hallituksen esityksen muotoon niiltä osin kuin on kyse lainsäädännön muutoksia koskevista ehdotuksista.
fi
Ovatko rahapelituotoista avustuksia saavat edunsaajat hankkeessa edustettuina?
Edunsaajat eivät ole edustettuina hankeorganisaatiossa vaan heitä tullaan kuulemaan hankkeen aikana työryhmässä sekä erillisissä keskustelu- ja kuulemistilaisuuksissa osana vaikutusten arviointia. On syytä huomioida, että rahapelituotto ei ole yksinoikeusjärjestelmämme peruste vaan rahapelaamisesta aiheutuvien haittojen ehkäiseminen ja vähentäminen.
fi
Tullaanko Suomessa ottamaan käyttöön teknisiä estotoimenpiteitä ulkomaisen rahapelitarjonnan estämiseksi?
Hankkeessa tullaan vasta selvittämään maksuliikenteelle asetettavien estojen käyttöönottaminen yksinoikeusjärjestelmämme ulkopuolelle suuntautuvan pelaamisen rajoittamiseksi mutta vielä on aikaista sanoa mihin johtopäätökseen asiassa päädytään. Sisäministeriö selvitti pääministeri Juha Sipilän hallituskauden lopulla teknisten estokeinojen käyttöönottamista Suomessa ja hankkeessa voidaan hyödyntää tätä esiselvitystä tarvittavilta osin.  Selvitys sisältyy sisäministeriön keväällä 2019 julkaisemaan rahapelilainsäädäntöä koskevaan esiselvitykseen. Rahapelilainsäädäntöä koskeva esiselvitys
fi
Tullaanko hankkeessa ehdottamaan, että raha-automaatit poistetaan kaupoista, kioskeista ja huoltoasemilta?
Hankkeen yksi selvitettävä asiakokonaisuus koskee raha-automaattien sijoittelua. Hankkeessa selvitetään myös, mitä eri vaikutuksia esimerkiksi hajasijoitusjärjestelmästä luopumisella olisi mutta vielä on aikaista sanoa mihin johtopäätökseen asiassa päädytään.
fi